**Eurosmart**, også kalt **€urosmart**, var et norsk pyramidespill stiftet i 2003 av Roy Kvamme og Erik Øveren.

Eurosmarts visjon var å drive netthandel og varehus på Svinesund, men det ble aldri realisert noen butikk på svenskegrensen. Selskapet hadde imidlertid en større eierpost i den svenske dagligvarekjeden EuroCash. Mange omtalte selskapet som en kopi av pyramidespillet The 5 Percent Community, og mange av medlemmene fra T5PC ble rekruttert til Eurosmart.

Lotteritilsynet vurderte Eurosmart i 2003, men fant da ikke grunn til å konkludere med at selskapet brøt lotteriloven Kredittilsynet anmeldte imidlertid selskapet for brudd på verdipapirloven. Tilsynet mente at aksjehandelen som foregikk internt i nettverket Eurosmart-medlemmer var å regne som en investeringstjeneste, noe som krevde tillatelse og som Eurosmart ikke hadde innhentet. Selskapet ble også politianmeldt av sportsgiganten Nike for salg av piratkopierte varer. Denne anmeldelsen ble imidlertid trukket etter at partene kom til enighet om en avtale.

Mot slutten av 2004 ble det annonsert at Espen Bergby skulle innsettes som ny styreleder, han kom da fra stillingen som direktør for forretningsutvikling i IBM. Dette ble imidlertid ikke realisert ettersom Bergby fikk kalde føtter etter å ha sjekket selskapets virksomhet nærmere.

På det meste var Eurosmart verdsatt til over 800 millioner kroner, til tross for kun 140 000 kr i egenkapital. Mange mente at dette var en helt fiktiv verdi, noe som også ble tydelig da pyramiden kollapset i 2006. Det var da blitt vervet ca. 16 000 personer til konseptet, i hovedsak nordmenn og svensker. 245 av disse gikk sammen i et søksmål mot grunnleggerne som ble beskyldt for ulovlig å ha tappet selskapet for penger.

I 2008 hadde aksjonærene mistet tålmodigheten med Øveren og Kvamme og kastet dem ut av selskapet. Samtidig kom advokat Torgils Skajaa og Sjur Jørgen Øvrevik inn i Eurosmart-styret, disse hadde sammen drevet selskapet *Norsk Finansanalyse* som drev spekulasjoner i gråmarkedet. Det var da ingen virksomhet i selskapet, men Skajaa og Øvrevik bestemte seg for å saksøke søsterselskapet Conceptor for 60 millioner kroner for EuroCash-aksjer de mente Eurosmart hadde solgt til Conceptor langt under markedspris for å tappe Eurosmart for verdier. Det ble imidlertid inngått forlik i saken før den rakk å bli avgjort i tingretten.

I desember 2014 ble Eurosmart slått konkurs av Skatt Øst.

Referanser
----------

1. ↑  Avslør pyramidene! VG
2. ↑  Eks-torpedo i pyramidebråk Dagens Næringsliv
3. ↑  Pyramidspelsbolag äger svensk kedja Arkivert 20. september 2015 hos Wayback Machine. Realtid
4. ↑  *Ikke glitter og glamour*, Hamar Arbeiderblad, 1. desember 2004
5. ↑  *- Skremt? nei det er vi ikke*, Hamar Arbeiderblad, 1. desember 2004
6. ↑  Vil ikkje forfølgje EuroSMART Arkivert 18. august 2011 hos Wayback Machine. Lotteritilsynet
7. ↑  Kredittilsynet anmelder Eurosmart Nettavisen
8. ↑  *Stanser Eurosmart handel*, Aftenposten, 23. oktober 2003
9. 1 2  – Selger kun ekte varer Ringerikes Blad, 17. november 2004
10. ↑  Eurosmart får revisorrefs Ringerikes Blad, 9. desember 2004
11. ↑  Ansatt som arbeidende styreleder, Ringerikes Blad, 17. november 2004
12. ↑  *Eurosmart skulle kjøpe smykkeselskap*, Hegnar Online, 20. januar 2005
13. ↑  Eurosmart-gründere saksøkes for millioner E24
14. ↑  «Mistanke om økonomisk kriminalitet», Kapital 2008-21
15. ↑  Norsk Finansanalyse konkurs Fædrelandsvennen
16. ↑  Oversendelse av avgjørelse Eurosmart AS - Conceptor AS m.fl. Arkivert 20. juli 2016 hos Wayback Machine. Asker og Bærum Tingrett